b'\n_START_ARTICLE_\nIn\xc5\xa1titut za avstrijsko zgodovinsko raziskovanje\n_START_PARAGRAPH_\nIn\xc5\xa1titut za avstrijsko zgodovinsko raziskovanje (nem\xc5\xa1ko Institut f\xc3\xbcr \xc3\x96sterreichische Geschichtsforschung), kratica IF\xc3\x96G) je zgodovinska izobra\xc5\xbeevalna in raziskovalna institucija s sede\xc5\xbeem na Dunaju._NEWLINE_In\xc5\xa1titut je bil ustanovljen leta 1854, da bi z raziskovanjem zgodovine krepil patriotizem v Avstrijskem cesarstvu, vendar se je \xc5\xbee pod ravnateljstvom Theodorja von Sickla (1869-1891) po zgledu pari\xc5\xa1ke \xc3\x89cole nationale des chartes razvil v eno glavnih evropskih raziskovalnih in izobra\xc5\xbeevalnih ustanov na podro\xc4\x8dju pomo\xc5\xbenih zgodovinskih znanosti. Sodelavci in\xc5\xa1tituta so se specializirali predvsem za raziskovanje srednjeve\xc5\xa1ke zgodovine in izdajo virov; me drugim \xc5\xa1e danes sodelujejo pri izdaji temeljne zbirke virov Monumenta Germaniae Historica. Poleg tega izvajajo specialisti\xc4\x8dni podiplomski \xc5\xa1tudij, ki na svojem podro\xc4\x8dju sodi med najbolj uveljavljene._NEWLINE_\xc5\xa0tudij na In\xc5\xa1titutu so zaklju\xc4\x8dili tudi nekateri slovenski zgodovinarji in umetnostni zgodovinarji, med drugim: Josip Mantuani, Franc Komatar, Vladimir Levec, Josip Mal, France Stel\xc3\xa9, Milko Kos, Du\xc5\xa1an Kos, Peter \xc5\xa0tih in Andrej Komac.'